text: Тамплиерите организират първи рицарски турнир – Труд
  Тамплиерите организират първи рицарски турнир
  04.08.2018 • 12:05
  Командерия "Св.Димитър", като част от Ордена на тамплиерите от Йерусалим-Велик Приорат България, свиква на 22 септември т.г., навръх Националния празник на България, първи рицарски турнир. Той ще се проведе на територията на 4-звездния хотел "Котва" в Слънчев бряг, под патронажа на рицаря-тамплиер Венелин Ташев, който е и собственик на почивната база.
  Рицарският турнир по смелост, съобразителност, бързина и братска взаимопомощ, навръх Националния ни празник, ще е посветен на 110 години от провъзгласяването на политическата и икономическата ни независимост от Османска Турция, както и на 900 години от основаването на Ордена на рицарите тамплиери от Йерусалим.
  Дисциплините, по които ще мерят сили смесени отбори на училищата, намиращи се в населени места край морето от Обзор до Ахтопол и във възрастовата група до 10-11 години, ще бъдат уточнени с консилиум от петчленна експертна комисия.
  Предложението на Венелин Ташев, който е и общински съветник е вече гласувано на сесия на местния парламент в Несебър- общината да включи събитието в календара си като домакин на състезанието и спомоществовател при връчване на наградите.